Document ID: 32009R1055

A BIZOTTSÁG 1055/2009/EK RENDELETE
(2009. november 5.)
a cukorágazatban harmadik országokkal folytatott kereskedelem tekintetében a 318/2006/EK tanácsi rendelet végrehajtására vonatkozó részletes szabályok megállapításáról szóló 951/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 85. cikkére és 161. cikke (3) bekezdésére, összefüggésben annak 4. cikkével,
mivel:
(1)
A 951/2006/EK bizottsági rendelet (2) megállapítja a cukorágazatban a kvótán felüli kivitelre vonatkozó részletes szabályokat.
(2)
Annak biztosítása érdekében, hogy a közösségi gazdasági szereplők a gazdasági év folyamán elláthassák az exportpiacot kvótán felüli cukorral vagy izoglükózzal, egyértelművé kell tenni, hogy a kvótán belül termelt cukrot vagy izoglükózt átmenetileg eladhatják kvótán felüliként, amennyiben ezt a piaci viszonyok megkövetelik. Ezt az egyenértékűségi eljárást kell alkalmazni abban az esetben is, ha a kvótán belüli és kvótán felüli cukor, illetve izoglükóz előállítói különböző tagállamokban találhatók.
(3)
A jogbiztonság és a gazdasági szereplőknek a tagállamokban egyenlő bánásmódban való részesülése biztosításának érdekében pontosítani indokolt, hogy az adott gazdasági évre megállapított mennyiségi korlátozáson belül exportált, kvótán felüli cukornak vagy izoglükóznak nem feltétlenül kell ugyanabban a gazdasági évben előállított terméknek lennie.
(4)
A 951/2006/EK rendelet 7b. cikkének (3) bekezdése előírja, hogy a kiviteli engedélyekre irányuló kérelmeket minden héten, hétfőtől péntekig kell benyújtani, a 318/2006/EK tanácsi rendelet (3) 12. cikkének d) pontja alapján (amelynek helyébe az 1234/2007/EK rendelet 61. cikke első bekezdésének d) pontja lépett), a mennyiségi korlátozást meghatározó rendelet hatálybalépésének napjától az engedélykiadás a 951/2006/EK rendelet 7e. cikkének megfelelő felfüggesztéséig. Célszerű egyértelművé tenni azt, hogy ha a mennyiségi korlátozást meghatározó rendelet a hatálybalépésének időpontjától eltérő időpontban alkalmazandó, akkor a kiviteli engedélyekre irányuló kérelmeket e rendelet hatálybalépésének napjától lehet benyújtani.
(5)
A 951/2006/EK rendelet 7b. cikkének (4) bekezdése úgy rendelkezik, hogy a kérelmezők hetente egy kiviteli engedélyre irányuló kérelmet nyújthatnak be. Az egyes engedélyek tekintetében alkalmazandó mennyiség cukor esetében nem haladhatja meg a 20 000 tonnát, izoglükóz esetében pedig az 5 000 tonnát. A tapasztalat azt mutatja, hogy a cukorra vonatkozóan meghatározott heti felső határ nem elégséges, ezért helyénvaló növelni ezt a mennyiséget.
(6)
A 951/2006/EK rendelet 8a. cikke értelmében a kvótán felüli cukorra, illetve izoglükózra vonatkozóan kiállított kiviteli engedélyek a kiállítás tényleges napjától kezdve azon gazdasági év szeptember 30-ig érvényesek, amely gazdasági évre kiállították őket. Azoknak a termelőknek, akik a gazdasági év végén folyamodnak engedélyért, elegendő időt indokolt adni a termékeik kivitelére. Ezért a kiviteli engedélyek érvényességi idejét módosítani szükséges, azt a kiadásuk dátuma utáni ötödik hónap végében kell megállapítani. Tekintettel arra, hogy ezeket az új intézkedéseket a 2009/2010-es gazdasági év kezdete után hozzák nyilvánosságra, különleges szabályokat kell meghatározni az ebben a gazdasági évben kiadott kiviteli engedélyekre vonatkozóan.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 951/2006/EK rendelet a következőképpen módosul:
1.
A IIa. fejezet az alábbi 4d. és 4e. cikkel egészül ki:
„4d. cikk
Egyenértékűség
A kvótán belül előállított cukor vagy izoglükóz a kvótán felüli termékekkel egyenértékűként használható fel. Ha a kvótán belül előállított termékeket a kvótán felüli termékekkel egyenértékűen használják, azok az 1234/2007/EK tanácsi rendelet (4) 61. cikke első bekezdése d) pontjában meghatározott szabályoknak megfelelően exportálhatók. Ezt az egyenértékűségi eljárást kell alkalmazni abban az esetben is, ha a kvótán belüli és kvótán felüli cukor vagy izoglükóz előállítói különböző tagállamokban találhatók.
4e. cikk
Gyártási év
Az 1234/2007/EK rendelet 61. cikke d) pontja szerinti mennyiségi korlátozás figyelembevételével kiadott engedélyek szerint exportált cukrot vagy izoglükózt a kiviteli engedély érvényességétől eltérő gazdasági évben is előállíthatják.
2.
A 7b. cikk (3) és (4) bekezdése helyébe a következő szöveg lép:
„(3) A kiviteli engedélyre irányuló kérelmeket minden héten hétfőtől péntekig lehet benyújtani, az 1234/2007/EK rendelet 61. cikke első bekezdésének d) pontja alapján a mennyiségi korlátozást meghatározó rendelet hatálybalépésének napjától az engedélykiadás e rendelet 7e. cikkének megfelelő felfüggesztéséig.
(4) A kérelmezők hetente egy kiviteli engedélyre irányuló kérelmet nyújthatnak be. Az egyes kiviteli engedélyek tekintetében alkalmazandó mennyiség cukor esetében nem haladhatja meg az 50 000 tonnát, izoglükóz esetében az 5 000 tonnát.”
3.
A 8a. cikk helyébe a következő szöveg lép:
„8a. cikk
A kvótán felüli kivitelekre vonatkozó kiviteli engedélyek érvényessége
E rendelet 5. cikkének rendelkezéseitől eltérően, az 1234/2007/EK rendelet 61. cikke első bekezdése d) pontjának megfelelően meghatározott mennyiségi korlátozás tekintetében kibocsátott kiviteli engedélyek az alábbiak szerint érvényesek:
a)
a 2009. október 1. és 2010. március 31. között kiállított engedélyek 2010. szeptember 30-ig érvényesek;
b)
a 2010. április 1-jétől kiállított engedélyek a kiállításuk dátumától az azt követő ötödik hónap végéig érvényesek.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Az 1. cikk 1. pontját 2009. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 5-én.

Labels: 3
17